Flere innlegg om merkevarebyttet fra NSB er nå borte etter ordre fra Vy.

Slettet fra Bekk sin blogg

En oppmerksom NRKbeta-leser tipset oss nylig om at et blogginnlegg var borte fra konsulentselskapet Bekk sin blogg, og returnerte en feilmelding med beskjed om at forfatteren hadde slettet innlegget. Innlegget er likevel tilgjengelig hos arkiv-tjenesten Internet Archive.

Også et innlegg med tittelen «Neste stasjon: Vy» forfattet av en annen konsulent i Bekk er slettet. Siden høsten 2018 har et team fra det norske konsulentselskapet jobbet med å utvikle Vys merkevare for digitale flater, står det i de nå slettede innleggene.

Overgangen fra NSB og Nettbuss til den nye felles merkevaren Vy har skapt mye kontrovers, og vært offer for en rekke aprilspøker i 2019.

Vy har også fått en populær parodikonto @VyTravel på Twitter. Da NRKbeta først omtalte kontoen, siterte vi blant annet et av Bekks slettede blogginnlegget om prosessen rundt utskiftingen av Vys merkevare. Da VG fulgte opp NRKbetas sak, henviste de også til dette blogginnlegget.

I kjølvannet av disse sakene omtalte VG hvordan Jonas Ali Ghanizadeh, som står bak @VyTravel, ble kontaktet av Vys advokat. Mandag omtalte VG også at en tillitsvalgt hos Nettbuss ble kalt inn på teppet etter å ha delt vitsebilde på Facebook.

Nesten 3000 ord

Under tittelen «Den digitale merkevaren Vy» kunne man i detalj lese hvordan konsulentselskapet Bekk sammen med NSB, Nettbuss og Snøhetta hadde jobbet «for å levere det som kanskje er Norges første smidige merkevareendring».

Det nærmere 3000 ord lange blogginnlegget var forfattet av en konsulent hos Bekk, og forklarte hvordan selskapene selv og konsulentene «hadde en rolle å spille i det vi visste kom til å være mye i media fremover».

Vy kontaktet Bekk

«Alle spørsmål om kundeforhold må rettes til kunden, dessverre.»

Det sier Bekks salgs- og markedsdirektør Frithjof Frederiksen da NRKbeta spør om hvorfor blogginnleggene ble fjernet.

Vys pressesjef Åge Christoffer Lundeby sier til NRKbeta at de har tatt kontakt med Bekk for en tid tilbake:

«Det var feilinformasjon, eller noen nyanser og noe ukomplett i disse blogginnleggene som gjorde at helheten ikke ble riktig.»

«Ok, hvilke nyanser er det snakk om?»

«Det kommer vi tilbake til, og har en dialog med Bekk på det. I en så stor prosess er det ekstremt viktig for oss at alt er korrekt».

Lundeby forteller videre at «denne kommunikasjonen» ikke var koordinert med Vy, og dermed ikke «så helhetlig som vi ønsker».

Vys pressesjef vil ikke gå inn på hva selskapet mener ikke var riktig eller komplett.

Ifølge Lundeby er det «ingen hemmelighet at Bekk gjør en jobb for oss, men det er ekstremt viktig at alle detaljer stemmer. Når det ikke gjør det så valgte vi å ta affære».

Venter i spenning

NRKbeta har snakket med Bekks administrerende direktør Olav Folkestad, som ikke kjenner seg igjen i at blogginnlegget ikke var koordinert med Vy eller inneholdt feil informasjon.

Folkestad medgir likevel at det var enkelte nyanser og mangler i Bekks blogginnlegg. Heller ikke Folkestad ønsker å opplyse om hvile momenter som gjorde at Vy reagerte.

Direktøren er klar på at det jobbes med en omforent og revidert versjon.

«Jobben er akkurat påbegynt, det er der vi er, og sett fra våre øyne er ikke dette noe stort drama. Fagmiljøet har kanskje litt skylapper på problemene som er beskrevet, også er det litt andre folk som har sett på dette og at det kunne blitt nyansert og tatt med dette også», sier Folkestad.

«En del fagblogger er avgrenset i fokuset sitt hva de gjør, som regel treffer det kun fagmiljøet som er opptatt av akkurat den spissingen. Her ble kanskje ting tatt over i en kontekst hvor andre folk ville mene noe også, og det er helt fair. Blogging er blogging», sier Folkestad som ikke kan opplyse når blogginnleggene blir publisert på nytt.

Tirsdag formiddag er blogginnleggene ikke republisert på Bekks blogg.